
În temeiul prevederilor art. 136 alin. (8) lit. b) din OUG nr. 57/2019 privind Codul administrativ, cu modificările și completările ulterioare, Directorul executiv al Direcției Patrimoniu prin Serviciul Patrimoniu Concesionări Închirieri și Directorul executiv al Direcției Economice formulează următorul:

                                        RAPORT DE SPECIALITATE
la proiectul privind revocarea dreptului de administrare al Administrației Domeniului Public asupra a 20 automate de parcare, în vederea
 scoaterii din funcțiune, casării și valorificării

           Prin Hotărârea Consiliului Local al Municipiului Satu Mare nr. 169 din 27.06.2018 s-a aprobat darea în administrare către Administrația Domeniului Public a unor bunuri mobile, constând într-o autoutilitară și 30 de automate de parcare, în vederea exploatării, întreținerii și administrării acestora.

            Conform adresei nr. 13677 din 18.12.2025, înregistrată la Primăria Municipiului Satu Mare sub nr. 75186 din 22.12.2025, Administrația Domeniului Public a solicitat aprobarea scoaterii din funcțiune și casării unor bunuri, printre care se regăsesc 20 de automate de parcare date în administrare în temeiul hotărârii Consiliului Local menționată la alineatul precedent, bunuri care fac parte din domeniul privat al Municipiului Satu Mare.

             Potrivit documentației înaintate, mijloacele fixe identificate în Anexa la prezentul proiect de hotărâre, se află într-o stare avansată de degradare și uzură fizică și morală, prezentând defecțiuni care fac imposibilă utilizarea acestora în condiții corespunzătoare. Totodată, costurile necesare pentru repararea și repunerea lor în funcțiune depășesc 50% din valoarea acestora, fapt care justifică scoaterea din funcțiune și inițierea procedurilor legale de casare.

             În aceste condiții, se impune efectuarea demersurilor necesare pentru desființarea bunurilor și valorificarea materialelor rezultate, iar, după caz, casarea acestora, cu respectarea prevederilor Hotărârii Guvernului nr. 841/1995 privind procedurile de transmitere fără plată și de valorificare a bunurilor aparținând instituțiilor publice, cu modificările și completările ulterioare, precum și a celorlalte dispoziții legale aplicabile.

          Ulterior demersului de casare și desființare, este necesară modificarea în mod corespunzător a inventarului domeniului privat al municipiului, având în vedere că potrivit art.20 alin.(1) lit e) coroborate cu cele ale art.23 alin.(2) lit. d), e) și h) din Legea nr. 273/2006 privind finanțele publice locale, autoritățile administrației publice locale răspund de administrarea eficientă a bunurilor din proprietatea publică și privată a unităților administrativ-teritoriale, de integritatea bunurilor aflate în proprietatea lor, precum și de ținerea  la zi a evidenței patrimoniului. 
           După aprobarea prezentei hotărâri, se vor efectua demersurile ce se impun în vederea valorificării materialelor ce se obțin ulterior scoaterii din funcțiune.  

            Având în vedere considerentele ce preced şi ţinând cont de prevederile                    art. 129 alin. (2) lit. c) din OUG nr. 57/2019 privind Codul administrativ,                              potrivit căruia Consiliul local are atribuţii în administrarea domeniului privat al municipiului, înaintăm prezentul proiect  Consiliului local cu propunere de aprobare.

 Direcția Patrimoniu                                      Direcția economică
    Director executiv                                          Director executiv 
        Ghiarfaș Adelin-Cristian                                        Ursu Lucia
                                        Șef Serviciu 
                                        Faur Mihaela  
Întocmit
Munich Diana/2 ex 

